Podlediad 57

00:12 - 01:13

Heddiw, mae Jim a finnau yn mynd i ymweld ag un o ffermydd arddangos cig coch Cyswllt Ffermio ger y Bala. Mae’n fferm deuluol draddodiadol go iawn, ac rwyf ond yn gobeithio bod yr offer sat nav yn mynd â fi i’r lle iawn. Mae i fod ar y chwith yn fan hyn yn rhywle. Dyma ni, ac mae’r arwydd ar ben y ffordd yn dweud ‘Rhiwaedog’, a dyna le rydyn ni’n mynd heddiw - fferm Rhiwaedog sy’n gartref i Emyr Jones a’i deulu. Mae Emyr yn ffermio gyda’i feibion, Aled a Dylan, ac maen nhw ar fin dechrau adeg yr ŵyna a’r lloea, felly mae’n gyfnod go brysur iddyn nhw ar y fferm, ond maen nhw wedi cytuno i gwrdd â mi heddiw, ac rwy’n edrych ymlaen yn fawr iawn i gyfarfod â nhw. Croeso felly i bodlediad Clust i’r Ddaear, ac i bennod rhif 57.

01:19 - 01:21

Helo, shw’ mae? Sut ydych chi?

01:25 - 01:37

Aled Jones yw fy enw i, ac rwy’n ffermio yma yn Rhiwaedog gyda fy mrawd a fy nhad. Croeso i chi yma'r bore yma. Helo, su’ mae? Fi yw Dylan Jones, y brawd ieuengaf.

01:38 - 01:54

Diolch, Aled a Dylan, am y croeso arbennig yma. Rydym yn y sied wartheg, ac mae’r gwartheg yn dawel; maen nhw newydd gael eu bwydo, felly maen nhw’n hapus eu byd ar hyn o bryd. Mae’n hyfryd cael bod yma yn Rhiwaedog. Dewch ag ychydig o hanes a chefndir y fferm i ni.

01:55 - 02:36

Mae Rhiwaedog yn fferm o ryw 300 o erwau. Fferm ucheldir yw hi. Rydym yn sefyll yn fan hyn rhyw 750 o droedfeddi i fyny, ac mae’n codi i oddeutu 1,000 ar ben y ffriddoedd. Yn y saith mlynedd diwethaf, rydyn ni wedi bod yn rhentu fferm arall gyfagos. Mae honno’n fwy o fferm ucheldir, sy’n codi i ryw 1,400 o droedfeddi ar ben y ffriddoedd. Rydym yn cadw tua 1,400 o famogiaid, a thua 80 o fuchod - buchod Duon Cymreig.

02:37 - 02:45

Ac mae’r gwartheg i mewn yn fan hyn yn Rhiwaedog, ac mae’r sied ddefaid lle rydych chi’n ŵyna ar y fferm arall rydych chi’n ei rhentu?

02:46 - 03:45

Ydy. Mae yna sied ac mae digon o le i ŵyna tua 500 o famogiaid yn fanno. Rydym yn ŵyna’r defaid croes i gyd yn y sied, ac wedyn yn ŵyna’r defaid Cymreig y tu allan *(yn hwyrach)* ym mis Ebrill. Mae’n siŵr y byddwn ni’n cychwyn mewn rhyw dair wythnos ar y defaid croes, ac wedyn y lleill.

03:08 - 03:11

Pa fridiau sydd gennych chi ymysg y defaid croes?

03:12 - 03:48

Yn y gorffennol, roedd tri chwarter ohonynt yn ddefaid Cymreig, ond fel y mae amser wedi bod yn mynd yn ei flaen (ac er mwyn ceisio cynhyrchu mwy o’r hyn y mae’r farchnad yn ei ofyn), rydym wedi gorfod mynd i gadw mwy o ddefaid croes. Erbyn nawr, mae dwy ran o dair o’r mamogiaid yn ddefaid croes - Texel x Miwl ac Aberfield, a Cheviot x mamogiaid Cymreig. Mae’n rhaid i ni gael y ddafad Gymreig fel cychwyn i’r ddiadell - honno yw sylfaen y ddiadell. Mae’n rhaid i ni gael honno’n iawn, gan mai honno yw’r math sy’n gwerthu.

03:48 - 03:55

Ac mae’r defaid croes yn ŵyna yn weddol gynnar yma, ac wrth gwrs, rydych chi’n anelu at y farchnad gynnar ar gyfer yr ŵyn er mwyn ceisio cael y prisiau gorau?

03:56 - 04:24

Rydyn ni’n ceisio ŵyna cryn dipyn yn ystod diwedd Chwefror ac wythnos gyntaf mis Mawrth, fel ein bod ni’n gallu cael gwared â llawer o’r ŵyn yn gynnar, neu cyn diwedd mis Mehefin, sydd wedyn yn ein galluogi i gasglu mwy o silwair, oherwydd mae'n eithaf llawn yma, ac mae’n anodd cau digon o gaeau ar gyfer silwair heb orfod gwerthu tipyn o’r ŵyn cyntaf.

04:25 - 04:34

A Dylan, soniwch fwy wrthym nawr am y gwartheg, oherwydd mai buches o wartheg Duon Cymreig sydd yma, a dyna beth sy’n draddodiadol i’r ardal hon, hefyd.

04:35 - 05:14

Mae tynnu at 80 o fuchod yma. Mae mwyafrif o’r rheiny yn fuchod Duon pedigri. Ers ambell i flwyddyn bellach, rydym wedi mynd i groesi o gwmpas hanner ohonynt gyda tharw Charolais er mwyn cynhyrchu gwartheg stôr sy’n tyfu’n gyflymach – yn wartheg marchnadol sy’n dod i fwy o bwysau, os hoffech chi. Rydym yn dal i ddefnyddio tarw Du hefyd ar yr hanner gorau o’r fuches, er mwyn cynhyrchu heffrod i’w cadw ein hunain.

05:15 - 05:30

Rydych chi’n dewis a dethol y rhai gorau a magu oddi wrth y rheiny, ac wedyn yn croesi gyda tharw Charolais. Roeddwn i’n edrych ar y lloi Charolais yn bwyta o fy mlaen i yn fan acw, ac maent yn lloi cryf, ac mae yna farchnad dda bob amser ar gyfer lloi croes fel hyn, fel gwartheg stôr.

05:31 - 05:48

Maen nhw. Rydyn ni’n hoffi’r croesiad Charolais allan o’r fuwch Ddu. Mae’r fuwch Ddu yn dda am fagu digon o laeth, ac wedyn gyda’r lloi Charolais, mae tyfiant da ynddynt - maen nhw’n dod i bwysau uchel ar oedran ifanc.

05:49 - 06:08

Gyda’r holl waith yma, rydych chi, wrth gwrs, fel dau frawd yn gweithio’n galed, ac mae eich tad wedi mynd i guddio i rywle! Rydyn ni i gyd yn gyfarwydd ag Emyr Jones, wrth gwrs. Mae’n wyneb cyfarwydd iawn i ni yn y byd amaeth, ac yn gyn-lywydd Undeb Amaethwyr Cymru. Ydy e’n gadael llonydd i chi fwrw ymlaen â’ch gwaith? Beth wyt ti’n ddweud, Aled?

06:09 - 06:29

Ydy! Cawsom lonydd go dda tra buodd gyda’r Undeb, ond mae’n dda ei gael yn ôl. Mae wrth ei fodd, rwy’n meddwl. Mae wrth ei fodd yn dod yn ôl; dyna le mae o ar ei orau - adra *(i rannu ychydig o ddoethineb)*. Rydym yn gorfod gwrando arno yn aml iawn, er ei fod yn dweud mai ni yw’r bos.

06:30 - 06:46

Fe ddywedoch chi yn gynharach nad ydych yn gwrando dim arno! Hyfryd! Beth wnaeth eich annog i fynd at Cyswllt Ffermio, a chytuno i fod yn un o ffermydd arddangos Cyswllt Ffermio? Beth wnaeth eich ysgogi i wneud hynny ac i gymryd rhan yn y rhaglen?

06:47 - 07:47

Cawsom ein perswadio, yn y bôn, ond roeddem hefyd yn teimlo ein bod wedi elwa llawer trwy Cyswllt Ffermio yn y gorffennol. Rwy’n meddwl ein bod yn lwcus iawn yng Nghymru bod gennym Cyswllt Ffermio - rydym yn ffodus iawn ohonynt. Roeddwn i’n gweld cyfle i edrych ar wahanol opsiynau i leihau costau a gwneud mwy o’r hyn sydd gennym yma. Yn y blynyddoedd diwethaf, mae ein taliad sengl wedi’i haneru i’r hyn yr arferai fod. Dydyn ni ddim yn cael taliad Glastir o gwbl, a gyda’r fferm rent sydd gennym, does dim taliad o gwbl yn dod ar honno i ni. Mae rhywun wedi gorfod dod o hyd i ffordd i wneud yn siŵr fod y busnes yn sefyll ar ei draed ei hun. Mae’n gwneud rhywun yn fwy penderfynol, o bosib, i weithio’n galetach ac i lwyddo, ac roeddem yn gweld hyn fel ffordd ymlaen wrth geisio dod o hyd i ffordd i dorri costau.

07:48 - 08:06

A yw hynny’n rhan o’r meddylfryd sydd gennych wrth ffermio yma? Mae gofyn i chi feddwl am syniadau newydd a gwella’r hyn rydych chi’n ei wneud drwy’r amser i sicrhau dyfodol y fferm, mewn ffordd. Allwch chi ddim eistedd yn ôl a gwneud yr un peth ag yr ydych wedi’i wneud dros y blynyddoedd. Mae gofyn arloesi ac arbrofi gyda syniadau newydd o dro i dro.

08:07 - 08:28

Oes. Dydw i ddim yn meddwl bod eisiau i ni sefyll yn llonydd - mae angen edrych ymlaen i’r dyfodol bob amser. Mae gan bawb meysydd o’u busnes sydd angen eu gwella, a does dim pwynt parhau i wneud yr un peth oherwydd eich bod chi wedi’i wneud erioed - mae eisiau bod yn agored i roi cynnig ar bethau newydd.

08:29 - 08:31

Ac ers faint ydych chi wedi bod yn fferm arddangos?

08:32 - 08:36

Mae’n tynnu at ddiwedd y drydedd flwyddyn bellach.

08:37 - 08:56

Ac mae rhan helaeth o’r cyfnod hwnnw wedi bod dan gyfyngiadau’r firws, ac mae hynny wedi atal y digwyddiadau agored y byddech fel arfer wedi’u cynnal yn Rhiwaedog, ond mi ddaw yna gyfle, rwy’n siŵr. Ond oes yna ddiddordeb ymysg cymdogion yr ardal yn yr hyn rydych chi wedi bod yn ei wneud?

08:57 - 09:22

Oes, yn sicr. Mae rhai’n holi am yr hyn yr ydym yn ei wneud a pham ein bod yn trafferthu, ond efallai ein bod wedi bod yn eithaf lwcus o’r cyfnod clo o ran peidio gorfod gwneud diwrnodau agored, ond yn ôl Lisa, ein swyddog technegol, mae sôn y bydd un fis Medi nesaf, o bosib.

09:23 - 09:51

Edrych ymlaen yn fawr. Fe wnaethoch gyfeirio yn gynharach, Aled, at y ffaith bod cymorthdaliadau wedi’u haneru, a phwy a ŵyr beth fydd y llwybr i’r dyfodol. Mae yna gynllun ffermio cynaliadwy newydd wedi’i ddatblygu, ac efallai y bydd newidiadau yn y cyllid, ond beth yw’r ffocws nawr? Pa brosiectau wnaethoch chi benderfynu eich bod am edrych arnynt yn benodol yn y gobaith o wneud y fferm yn fwy proffidiol i’r dyfodol?

09:52 - 10:36

Un prosiect yr oeddem am ei wneud oedd ceisio gwella ffrwythlondeb y buchod. Mae’n siŵr y bydd Dylan yn siarad mwy am hwnnw. Yr ail dreial oedd ceisio gwneud mwy o’r tir glas sydd gennym, a cheisio darganfod ffyrdd gwahanol o besgi ŵyn heb orfod defnyddio dwysfwyd. Rydym wedi hadu dau gae gyda gwyndonnydd amlrywogaeth a oedd yn cynnwys ysgellog, llyriad a meillion coch, felly rydym yn ceisio edrych ar ffyrdd gwahanol o leihau costau a gwneud mwy o’r tir glas sydd gennym.

10:37 - 10:57

Yr adnoddau hynny - arbennig! Wrth gwrs, mae gwneud y defnydd gorau o borfa, y ffynhonnell rataf o borthiant y gallwch ei gael, yn dda ar unrhyw fferm. O edrych ar y tirlun, mae tyfu porfa yn rhywbeth rydych yn amlwg yn ei wneud yn dda iawn. Os ydw i’n cofio’n iawn, fe enilloch chi gystadleuaeth tir glas ar draws Prydain rhai blynyddoedd yn ôl?

10:58 - 11:03

Do. Nôl yn 2008 oedd hynny. Mae’n ddigon posib bod pethau wedi mynd lawr allt ers hynny!

11:04 - 11:06

Buaswn i ddim yn dweud hynny - dim o gwbl!

11:07 - 11:25

Ond mae’n debyg mai dyna yw’r unig beth rydyn ni’n ei wybod! Dyna rydyn ni wedi cael ein dysgu gan ein tad a'n taid; roedden nhw wrth eu boddau yn cynhyrchu tir glas – dyna oedd eu byd! Maent wedi pasio hynny ymlaen i ni, ac wedyn mae’n naturiol ein bod yn ceisio gwneud y gorau o’r hyn sydd gennym yma.

11:24 - 11:42

A Dylan, wrth edrych ar y gwartheg sydd o’n blaenau, rydych chi’n awyddus i wella ffrwythlondeb y fuches, ond cyn i ni fynd ymlaen i sôn am y dechnoleg a fabwysiadwyd gennych, beth oedd y broblem yn wreiddiol? Pam wnaethoch chi benderfynu bod angen i chi fynd i’r afael â’r broblem, oherwydd roedd y cyfnod lloea wedi mynd yn go hir, yndoedd?

11:43 - 13:00

Dyna oedd y broblem fwyaf. Roedden ni’n lloea mwy neu lai drwy gydol y flwyddyn. Yn 2020, cawsom rywfaint yn lloea am ddeg mis o’r flwyddyn. Y rheswm oedd, yn y gorffennol, cawsom deirw nad oedd yn gweithio fel y dylent, a ninnau ddim wedi deall hynny yn ddigon buan. Yn draddodiadol, roedden ni’n hoffi lloea cryn dipyn o’r buchod, rhyw draean ohonynt yn gynnar yn y gwanwyn - Chwefror, Mawrth ac Ebrill, a bod y ddwy ran o dair arall yn dod Mai a Mehefin, ond roedd llawer o’r buchod wedi mynd ymlaen i loea ddiwedd yr haf a dechrau’r hydref. Roedd hynny’n ei gwneud hi’n anodd o ran rheoli’r lloi, diddyfnu ac ati, a doedd gan rywun ddim sypiau o loi gwastad i’w gwerthu. Mae’n haws rheoli’r buchod os yw’r cyfnod lloea’n dynn, ac mae’n haws cadw llygad arnynt.

13:01 - 13:12

Y bwriad oedd lleihau'r mynegai mewn ffordd, a thynhau’r cyfnod lloea. Sut aethoch chi ati wedyn i geisio gwella’r sefyllfa?

13:13 - 14:24

Mae ein milfeddyg, Joe Angell, wedi bod gweithio llawer gyda ni. Y prosiect yr oeddem wedi’i ddewis oedd defnyddio coleri MooCall HEAT er mwyn monitro buchod yn gofyn tarw. Mae yna goler sy’n mynd ar wddf y tarw, ac wedyn mae tagiau sydd gyda sglodyn electronig arbennig ar y buchod i gyd, ac wedyn mae’r goler yn adnabod pob tro mae buwch yn gofyn tarw. Rydym yn cael y wybodaeth yma ar ap ar ein ffôn sy’n dweud bob tro mae buwch yn gofyn tarw. Mae rhywun yn gallu cadw cofnod wedyn o bob buwch sydd wedi bod gyda tharw. Os oes buwch sydd ddim wedi bod yn gofyn tarw pryd y dylai, os ydym yn canfod hynny, yna rydym yn galw’r milfeddyg draw i archwilio’r broblem.

14:25 - 14:31

Oeddech chi wedi clywed am y dechnoleg a’r coleri MooCall yma cyn dod yn fferm arddangos?

14:32 - 14:48

Roeddwn i wedi clywed amdanynt, ond ychydig iawn yr oeddwn yn ei wybod; mae’n rhywbeth eithaf newydd. Roedd yn rhywbeth newydd yr oeddem yn ffansïo ei wneud yma.

14:48 - 15:03

Ac yn ymarferol wedyn, mae’r goler, wrth gwrs, yn mynd ar y tarw, ac mae gofyn cael y tagiau arbennig yma ar y gwartheg, ond a oedd yn gostus i fuddsoddi yn yr offer, ac oes yna lawer o waith trydanu’r batris ar y goler bob hyn a hyn, a phethau felly?

15:04 - 16:20

Mae’n system sy’n costio tua £1,200 y goler i’w phrynu ar y dechrau. Mae gennych y tâl blynyddol wedyn i’r cwmni, ac mae hwnnw’n costio tua £200/y flwyddyn. Mae’n gweithio allan ychydig bach yn ddrud, ond ar ôl bod gyda’r dechnoleg ers dwy flynedd, rwy’n gweld bod manteision ofnadwy iddi. Mae yna anfanteision, hefyd. Mae ambell i fuwch yn colli ei thag, a bryd hynny, dydy’r goler ar y tarw ddim yn mynd i adnabod honno. Mae hefyd angen trydanu’r goler bob rhyw chwe wythnos i ddau fis, yn enwedig os yw’r tarw’n bell oddi wrth y tŷ. Os nad oes posib dal ei fodrwy yn y cae, mae gofyn dod â fo i mewn a thynnu’r goler i ffwrdd a’i thrydanu am ddiwrnod go lew cyn iddo fynd yn ôl allan.

16:21 - 16:27

Oes angen signal ffôn i’r holl ddata weithio ac i anfon y neges trwy’r ap?

16:28 - 16:48

Mae angen rhyw fath o signal ffôn yn y cae, ond mae’n gweithio ar ychydig iawn o signal. Mae’r ffôn rhywun yn mynd yn eithaf aml yn ystod y cyfnod cymryd tarw, oherwydd mae yna rywbeth gyda tharw yn eithaf aml.

16:49 - 16:59

Ydy, ac mae’n ffordd i chi fonitro perfformiad y tarw, a’ch bod chi ddim yn canfod yn rhy hwyr bod yna rywbeth o’i le, fel y drafferth yr oeddech chi’n ei chael cynt.

17:00 - 17:21

Mae’n fanteisiol ofnadwy, yn enwedig os oes gan rywun darw newydd. Ar ôl i’r tarw fod gyda nhw am y tair wythnos gyntaf, ar ôl hynny, os oes amryw o fuchod yn ail-ofyn, mae rhywun yn gwybod yn syth bod yna broblem gyda’r tarw.

17:22 - 17:34

A hefyd, mae’n caniatáu i chi gadw golwg ar y gwartheg, a galw’r milfeddyg i mewn weithiau, os oes angen ymchwilio ymhellach os oes rheswm pam fod y fuwch ddim yn gyflo.

17:34 - 17:52

Rydyn ni wedi darganfod ambell i fuwch sydd ddim yn gofyn tarw fel y dylent, a bryd hynny, mae’r milfeddyg naill ai wedi rhoi PRIDS ynddynt a’u chwistrellu er mwyn cael iddynt ddechrau gofyn tarw fel bod y buchod ddim yn colli dau neu dri mis. Fel yr oedd hi cynt, ni fyddem wedi darganfod hynny tan efallai tri mis wedyn pan fyddai’r milfeddyg yma yn sganio.

17:51 - 18:12

Ydych chi’n teimlo bod y berthynas rhyngoch chi a’r milfeddyg yn agosach, nawr eich bod chi’n ei ddefnyddio mwy o ganlyniad i’r prosiect?

18:13 - 18:32

Mae’r milfeddyg ar y ffôn ac rydyn ni’n ei ffonio yn eithaf aml am gyngor, a dyna sy’n fanteisiol gyda Cyswllt Ffermio. Mae rhywun yn cael arbenigwyr yn y maes ar ben arall y ffôn.

18:33 - 18:50

A beth yw’r canlyniadau hyd yma? Rwy’n gwybod eich bod chi dal yn y cyfnod gweddol gynnar o ddefnyddio’r dechnoleg, ond beth yw’r canlyniadau? Rydych chi wedi llwyddo i leihau’r mynegai lloea i’r ffigwr delfrydol, sef blwyddyn union, ond lle ydych chi arni?

18:51 - 20:15

Nôl yn 2020, roedd y cyfnod lloea dros 10 mis. Mae wedi dod i lawr nawr. Y llynedd, cawsom rai yn lloea i mewn i’r haf, yn fwy na’r hyn yr oeddem ei eisiau. Mae’n waith digon anodd – tynnu tarw. Rwy’n gwybod mai dyna y dylen ni fod yn ei wneud, ond gyda buchod pedigri, mae ychydig yn wahanol, yn enwedig os oes yna flynyddoedd o fridio y tu ôl i ambell i fuwch ac os yw hi’n llithro. Ond rydyn ni wedi dod yn nes i ble rydyn ni eisiau bod. Wedi dweud hynny, doedd y mynegai ddim yn bell allan ohoni yn y cychwyn, dim ond bod y cyfnod lloea *(wedi mynd yn anghyson mewn ffordd),* ac mae’n anodd tynnu’r rhai sydd wedi bod yn lloea Awst a Medi - mae’n anodd ennill digon ar y rheiny. Gyda’r rhai pellaf, os ydyn nhw’n fuchod eithaf da, rydyn ni wedi bod yn gadael ambell un o’r rheiny’n wag dros y gaeaf, a chael y rheiny i gymryd tarw’n syth yn y gwanwyn pan maen nhw’n mynd allan.

20:16 - 20:21

Gyda’r heffrod, rydych chi wedi bod yn defnyddio tarw Saler, rhywbeth sy’n haws i’w loea, efallai?

20:22 - 20:49

Do. Rydyn ni am gyfnod wedi bod yn defnyddio tarw Saler, ond dydy’r tarw hwnnw ddim yma bellach - rydyn ni wedi cael tarw Du nawr sy’n lloea’n rhwydd, a tharw Du mae’r heffrod wedi’i gael yr haf diwethaf. Ond mae’n bwysig cael tarw sy’n cynhyrchu lloi sy’n hawdd i’w lloea, yn enwedig yn y flwyddyn gyntaf, fel bod yr heffrod yn dod i sefyll tarw’n fuan.

20:50 - 20:52

A pha oedran rydych chi’n anelu i gael yr heffrod i’w roi i lawr?

20:53 - 21:14

Gan mai buchod Duon ydyn nhw, rydym am iddynt loea pan fyddant yn dair blwydd oed. Gan fod y gwartheg Duon yn frîd sy’n aeddfedu’n arafach, roeddem yn teimlo y byddai eu lloea’n ddyflwydd yn rhy ifanc, gan na fyddent wedi tyfu digon.

21:15 - 21:22

Ac Aled, beth ydych chi’n feddwl o’r dechnoleg? A yw’r negeseuon sy’n dod oddi ar y ffôn yn eich poeni, neu’n rhywbeth yr ydych yn edrych ymlaen ato?

21:23 - 21:47

Mae’r negeseuon yn dod yn aml iawn ar rai cyfnodau o’r flwyddyn, ond rwy’n credu mai dyma’r ffordd ymlaen. Yn y gorffennol, roedd rhywun yn troi tarw allan yn yr haf neu’r gwanwyn at y buchod, a gobeithio am y gorau y byddai’n gweithio. Ond nawr, mae’r sicrwydd gennych chi yn eich ffôn, ac rydych yn gwybod pa rai sy’n gofyn tarw a phryd, ac os dydyn nhw ddim, rhaid gwneud rhywbeth am y peth.

21:48 - 21:58

A oes ffermwyr eraill wedi cysylltu â chi yn gofyn sut brofiad mae’r coleri MooCall wedi bod, ac sydd efallai’n ystyried defnyddio technoleg debyg? Ydyn nhw’n gofyn am eich profiadau?

21:59 - 22:22

Mae yna ambell un wedi bod yn holi, ond mae’n dal i fod yn rhywbeth newydd iawn, ond efallai fod y gost yn codi ofn ar bobl. Ond o bosib, pe byddai mwy a mwy yn ei phrynu, efallai y daw’r gost i lawr *(a gydag amser, efallai y daw’r dechnoleg yn llawer mwy fforddiadwy).* Byddai’n anodd mynd yn ôl nawr i’r hyn yr oeddem yn ei wneud ers talwm a pheidio ei defnyddio.

22:23 - 22:31

Rydych wedi dechrau dod i arfer â’r dechnoleg, ac rydych yn gweld y buddion o ran rheolaeth a chael sypiau sy’n gyson o ran maint y lloi, a hefyd mae’r effaith ariannol.

22:32 - 23:01

Yn hollol. Mae’n haws cael sypiau o wartheg stôr i’w gwerthu os ydyn nhw i gyd o’r un oedran. Os gallwn gael llawer o’r buchod i beidio â lloea ar ôl diwedd mis Mehefin - dyna yw’r targed mwyaf, neu gael buchod i beidio â lloea ym mis Gorffennaf neu Awst. Fel mae pethau’n mynd, dydw i ddim yn meddwl ein bod ni’n bell o gyrraedd hynny.

23:02 - 23:06

Ac wrth gwrs, byddwch chi’n dechrau lloea nawr, ac mae’r rhai cyntaf ar fin dod gennych chi.

23:07 - 23:09

Byddwn. Mewn rhyw bythefnos neu dair wythnos, bydd y lloi a’r ŵyn yn dod.

23:10 - 23:12

A’r ŵyna! Bydd hi’n brysur yma.

23:13 - 23:17

Chawn ni ddim llawer o lonydd wedyn, am ddau fis o leiaf.

23:16 - 23:21

A gyda’r defaid, ydych chi’n pesgi’r ŵyn i gyd, neu ydych chi’n gwerthu rhai fel ŵyn stôr?

23:22 - 23:37

Rydyn ni’n pesgi’r ŵyn. Rydyn ni’n gwerthu rhyw 250 o ŵyn benyw Miwl fel ŵyn bridio. Ar wahân i hynny, rydyn ni’n pesgi’r ŵyn i gyd a’u gwerthu trwy’r farchnad fyw.

23:38 - 24:06

Ac Aled, soniwch am yr ail brosiect y buoch yn rhan ohono hefyd. Yn ogystal ag edrych ar dechnoleg i wella ffrwythlondeb y fuches, roeddech hefyd yn awyddus i wella’r rheolaeth o laswellt. Ac fel y soniais yn gynharach, fel cyn-enillwyr un o brif gystadlaethau tyfu porfa ym Mhrydain, roeddech chi’n dechrau mewn man eithaf uchel, ac rwy’n siŵr bod arbenigwyr, a phobl fel Chris Duller a weithiodd gyda chi, wedi dweud mai dim ond hyn a hyn o wella y gallwch chi ei wneud, oherwydd eich bod yn dechrau mewn man uchel yn y lle cyntaf.

24:07 - 25:25

Rwy’n credu mai’r fantais fwyaf o fod yn fferm arddangos yw cael gweithio gydag arbenigwyr fel Chris Duller. Mae’n dda iawn - mae’n blaen yn y ffordd y mae’n siarad, ond dyna sut mae rhywun yn hoffi iddo fod, oherwydd rydych chi’n gwybod lle rydych chi’n sefyll - mae’n onest, a dyna sut rwy’n hoffi i rywun fod. Rydym wedi gwneud ambell i dreial, ond y prif un yw hadu’r ddau gau yma gyda gwyndonnydd amlrywogaeth. Nid yw hynny’n ddu a gwyn, chwaith. Mae un cae rydyn ni wedi’i wneud ac mae hwnnw’n edrych yn dda iawn - mae hwnnw wedi bod yn llwyddiant. Ond gyda’r cae arall, yn hytrach na defnyddio llawer o rygwellt, fe wnaethon ni ddefnyddio llawer o godlysiau, llysiau, llyriad, ysgellog a meillion coch, ac roedd yn edrych yn werth chweil, ac fe wnaeth y cnwd sefydlu yn dda, ac roedd yn edrych yn dda'r glan gaeaf cyntaf, ond efallai bod y mis Ebrill a Mai oer a gawsom y llynedd wedi dweud arnynt - dydyn nhw ddim yn hoffi’r gaeafau rydyn ni’n eu cael y ffordd hon.

25:26 - 25:37

Dydy un o’r caeau a blannwyd gennych chi ddim yn bell iawn o’r sied yma. Awn ni draw yn gyflym; fe gerddwn ni draw yn gyflym i weld sut olwg sydd arno fe. Mae’n edrych yn las neis o fan hyn.

25:38 - 25:50

Ydy. Mae hwn wedi bod yn llwyddiant. Mae’n edrych yn dda. Rydyn ni wedi cael dau gnwd da o silwair ohono sydd o ansawdd da. Mae ŵyn yn perfformio’n dda arno, hefyd.

25:51 - 25:54

Felly, beth yn union oedd yn y gymysgedd yma, wedyn?

25:55 - 26:19

Roedd mwy o rygwellt yn hwn nag oedd yn y cae arall. Mae yna lawer o feillion coch ynddo, llyriad ac ysgellog. Tueddiad llyriad ac ysgellog yw eu bod ddim yn mynd i oroesi mwy na rhyw ddwy flynedd, ond hyd yma, mae’n edrych yn eithaf addawol, ond cawn ni weld sut mae’n mynd.

26:20 - 26:30

A’r perygl yw, dydych chi yn mynd i wybod sut mae’n mynd i berfformio nes eich bod chi’n ei dreialu. Pa mor hir mae gwndwn fel hyn i fod i bara, o’i gymharu â gwndwn porfa traddodiadol?

26:31 - 27:04

Wel, gawn ni weld. Gyda’r cae arall, nid yw wedi para blwyddyn, ond mae’r cae hwnnw efallai’n fwy o gil haul. Mae’r pridd yn fan hyn yn gynhesach - mae yna lawer o waith edrych ar ei ôl. Dydyn nhw ddim eisiau gweld dafad yn ystod y gaeaf. Daeth Chris Duller draw mis Ebrill diwethaf, a gofyn “what are those fluffy things in the field? Get them off!”, a dim ond rhyw ddeg dwsin o famogiaid oedd yno.

27:05 - 27:06

Ond mae gofyn gorffwys?

27:07 - 27:14

Mae yna waith edrych ar eu holau - nid yw’n rhywbeth hawdd i’w dyfu, ac mae’n rhaid eu pori gan ddefnyddio ffensys trydan er mwyn gwneud y gorau ohonynt.

27:15 - 27:21

Ond mae hwn ar ei ennill wedyn yn ystod yr haf pan rydych chi angen y cymorth i besgi neu silwair o safon hefyd?

27:22 - 27:48

Efallai na fyddem yn gallu casglu bob man, y cnydau silwair i gyd. Mae rhywun angen y ‘swmp’ hefyd, ond mae rhywun angen llawer o dir silwair o ansawdd uchel hefyd i’w roi i’r stoc ifanc. Mae’n anodd cael y cydbwysedd weithiau o ran cael digon o gnwd a chael cnwd o’r ansawdd gorau, hefyd.

27:49 - 27:56

A yw’n ddrud i sefydlu rhywbeth fel hyn? Mae costau’r hadau y byddwn i’n meddwl yn ddrutach?

27:57 - 28:25

Ydy, mae’r hadau yn costio mwy. Dydw i ddim yn cofio’n iawn, ond rwy’n meddwl fod yr hadau’n costio tua £90/erw. Mae’n werth y gost yn ôl yr hyn rydyn ni’n ei gael ohono, yn sicr. Roedd yna andros o gnwd da o lyriad ac ysgellog yn y cae yma, a meillion coch yn drwch ynddo. Cawn weld sut mae’n troi allan eleni.

28:26 - 28:29

A wnaethoch chi brofi’r pridd cyn hau?

28:30 - 28:47

Do. Mae rhywun wedi gofalu fod y calch yn iawn, ac mae angen llawer o botasiwm. Rydyn ni wedi gorfod ei wrteithio’n drwm yn ystod yr haf gyda photasiwm a ffosffad i wneud yn siŵr fod y pridd yn y cyflwr gorau.

28:48 - 28:58

Soniwch i ni am y prosiect hwn. Un o elfennau’r prosiect oedd edrych ar wrtaith ac arbrofi gyda gwahanol fathau. Sut mae hynny wedi gweithio?

28:59 - 30:37

Y treial a wnaethom y llynedd oedd cymharu wrea cyffredin gyda wrea wedi’i ddiogelu (protected wrea) ar ddau gae gwahanol i’r rhain. Mae wrea wedi’i ddiogelu i fod yn well o ran lleihau colledion amonia. Gyda wrea, os yw’r tywydd yn gynnes, maen nhw'n dweud bod tua 40% o nwy amonia yn cael ei golli i’r atmosffer, a does dim pwrpas i hynny, nag oes? Mae eisiau ceisio osgoi hynny. Fe wnaethon ni wasgaru gwrtaith ym mis Ebrill, ac rwy’n meddwl bod y canlyniadau wedi gweithio’n dda’r tro cyntaf (wrea wedi’i ddiogelu yn erbyn wrea cyffredin), ac rwy’n meddwl ein bod wedi tyfu 30% yn fwy o laswellt gyda’r un wedi’i ddiogelu. Ond pan wnaethon ni ddefnyddio’r wrea wedi’i ddiogelu yn erbyn yr amoniwm nitrad pan oeddem yn cau ffwrdd ar gyfer silwair, oherwydd ei bod wedi bod yn gyfnod sych mor hir, roedd yr haen a oedd yn diogelu’r wrea wedi torri i lawr a ddim wedi gweithio fel y dylai, ond roedd y nitrad wedi gweithio. Rwy’n meddwl bod y nitrad wedi tyfu 20% yn fwy o laswellt na’r wrea wedi’i ddiogelu. Mae’n dibynnu llawer ar y tywydd a’r sefyllfa.

30:38 - 30:43

Ydy - mae’r amodau’n cael effaith.

30:44 - 30:54

Mae’n gwneud synnwyr i’w ddefnyddio, er ei fod yn costio 10-15% yn fwy nag wrea cyffredin. Mae yna le iddo, mae’n siŵr.

30:55 - 31:00

A fyddech chi’n gwneud hynny o hyn ymlaen - addasu’r ffordd rydych chi’n defnyddio eich gwrtaith?

31:01 - 31:36

Mae yna le i ddefnyddio mwy ohono, mae’n siŵr, er bod prisiau gwrtaith wedi mynd drwy’r to yn ddiweddar. Y gwir amdani yw, allwn ni ddim gwneud heb wrtaith. Rwy’n gwybod ei fod wedi treblu i’r hyn yr arferai fod, ond y gwir amdani yw, ar fferm fel hon, mae’n eithaf llawn, ac mae’n rhaid i ni gael nitrogen i dyfu. Gall rhywun gadw’r calch yn iawn, gwneud y gorau o’r tail a phori cylchdro hefyd, ond allwch chi ddim gwneud i ffwrdd heb wrtaith – cam yn ôl fyddai hynny – mae rhywun angen bwydo’r ddaear.

31:37 - 31:43

Ond mae gofyn ei wneud mewn ffordd sy’n effeithlon gan ei fod mor ddrud, fel rydych wedi cyfeirio ato, ac mae’n rhaid gwneud yn siŵr eich bod yn cael gwerth eich arian.

31:44 - 31:49

A gofalu nad oes colledion, a gofalu nad oes gwastraff.

31:50 - 32:03

A beth yw’r camau nesaf gyda’r holl dreialon hyn? Oes yna fwy o waith treialu, neu fwy o waith ymchwil i’w wneud, a chasglu’r wybodaeth yma yr ydych wedi’i ddysgu dros y tair blynedd ddiwethaf?

32:04 - 32:57

Yn y flwyddyn olaf sydd ar ôl o fod yn fferm arddangos, casglu mwy o ganlyniadau, gweld sut mae hwn yn troi allan a gweld pa mor hir y byddant yn para – faint o oes sydd i’r gwyndonnydd amlrywogaeth. Hawdd iawn i chi feddwl nad oes angen eu cwestiynu, ond nid yw’n gweithio ym mhob sefyllfa. Mae yna waith edrych ar eu holau, ond dydw i ddim yn meddwl bod angen dod â’r fferm i gyd i lawr i ddim ond glaswellt – mae eisiau pethau gwahanol. Ac fel mae prisiau dwysfwyd yr ŵyn ar hyn o bryd, mae’n dal yn rhatach gwrteithio’r tir a chael caeau i lawr i wyndonnydd amlrywogaeth, a chael mwy o fantais allan o borfa, yn hytrach na dal i ddefnyddio dwysfwyd.

32:58 - 33:00

Ydych chi wedi lleihau eich dibyniaeth ar ddwysfwyd?

33:01 - 33:53

Ydyn. Mae’n cymryd amser, ond dyna yw’r targed, sef gwneud i ffwrdd o ddefnyddio dwysfwyd.

33:54 - 33:56

A phesgi i gyd oddi wrth borfa?

33:57 - 33:37

Dydw i ddim yn gwybod. Gan ein bod ni’n ŵyna tipyn ac yn ceisio gwerthu tipyn o’r ŵyn yn gynnar, ni allaf ein gweld yn gwneud heb ddwysfwyd i gael y rhai cyntaf hynny i ffwrdd, ond ceisio manteisio mwy ar y borfa yn ystod yr haf, efallai, i gael mwy o ŵyn i ffwrdd cyn bod angen eu bwydo yn ystod glan gaeaf.

33:38 - 34:08

Felly mae digon gennych chi i ganolbwyntio arno o hyd. Ond wrth edrych i’r dyfodol, rydych chi’n fferm deuluol yn ffermio ar y cyd fel brodyr, ac wrth gwrs mae eich tad (a gallaf ei weld ar y clos yn fan acw yn cadw golwg arnom yn siarad!), ond beth yw dyfodol y fferm deuluol o’ch safbwynt chi? Wrth gwrs, rydych chi’n awyddus i wella’r effeithlonrwydd a pherfformiad, ond mae llawer o elfennau ynghlwm â fferm deuluol – mae yna hanes, traddodiad a chymuned, ond beth sy’n bwysig i chi o ran ddyfodol y fferm deuluol?

34:09 - 34:48

Rwy’n meddwl ei bod hi’n bwysig ein bod yn dal ati a chadw at yr hyn yr ydym yn ei wneud. Nid oes pwrpas i ni gyd arallgyfeirio i mewn i odro ac i mewn i ieir a beth bynnag; mae’n bwysig i ni gadw at yr hyn yr ydym yn ei wybod a gwneud y gorau o’r hyn sydd gennym. Rwy’n meddwl bod gan y sector cig coch ddyfodol llewyrchus iawn. Mae gennym stori dda i’w dweud. Mae pobl eisiau bwyta bwydydd nawr sy’n fwy lleol, a dylen ni ddod trwyddi’n iawn, rwy’n meddwl.

34:49 - 34:50

A Dylan, beth ydych chi’n feddwl?

34:51 - 35:16

Mae eisiau bod yn gadarnhaol, edrych ymlaen at y dyfodol, a bod yn barod am y sialens sydd o’n blaenau, a pheidio â phoeni’n ormodol. Mae’n waith caled, ond mae’n rhaid dyfalbarhau, a byddwn yn iawn, rwy’n meddwl.

35:17 - 35:40

Dyna neges dda, ac rwy’n cytuno 100% â chi. Yn amlwg, rydych chi’n dyfalbarhau, ac yn amlwg rydych chi’n rhoi’r ymdrech i mewn, ac mae’n hyfryd gweld y llwyddiannau rydych chi wedi’u cael, ac mae’r lle yn edrych yn arbennig. Gobeithio nawr y cewch chi ŵyna llwyddiannus a lloea tynn, a diolch ar ran Jim a finnau a phawb yn Cyswllt Ffermio. Diolch o galon i chi am eich amser ar y podlediad yma heddiw.

35:41 - 35:43

Diolch yn fawr.

35:47 - 36:22

Os hoffech fwy o wybodaeth am y cymorth sydd ar gael trwy Cyswllt Ffermio, yna cysylltwch â’ch swyddog datblygu lleol neu’r Ganolfan Wasanaeth ar 08456 000 813. A dyna ni wedi cyrraedd diwedd pennod arall. Byddwn yn ôl ymhen pythefnos, gyda llawer mwy i’w drafod, ond yn y cyfamser, peidiwch ag anghofio i danysgrifio ar ba bynnag platfform rydych chi’n ei ddefnyddio, i wneud yn siŵr nad ydych yn colli allan ar unrhyw bennod o bodlediad Clust i’r Ddaear. Ar ran y tîm yn Cyswllt Ffermio, a finnau, Aled Jones, diolch am wrando a hwyl am y tro.